Ekad miǹsə́m: Dávid yǎ á ngāyia Ńtondôbə ású Kush mǎn Benyamín. 2Ǎ Ńtondôbə, Zambá wáma, asɔbɔ́ anə́ ma ábə wa, kodége ma ábə̄ ébá bə́sə̄ bátsídan ma ma, nyǐgi ma 3Bə́ zā tsíg mā kíŋ anə́ bīmgbə́m, təge ai ǹka. 4Ǎ Ńtondôbə, Zambá wáma, ngə́ mə̄ ngábɔ̄ dɔ́ ngə́ mə bələ́ ńsə̄m éwǒgan á mɔ́, 5ngə́ mə̄ ngábɔ m̀bɔ m̀bəŋ wáma abé, ngə̄ mə̄ ngádzu é mod a tíbili ma təge ai etɔm, 6ǹzízíŋ ó tsídígán ma, ó bi ma, ó kɔ̄ɔ̄dɔ enyiŋ dzámā á sí ai məkǒl, ó bígídi olugú wama á ḿbūlúg. 7Ǎ Ńtondôbə, kódógō á sí ai olún wóe ! Hə́gə́bə́ ǎ Zambá wáma ! ó máán miǹzízíŋ myáma, ó tsig ma ńtól yā ó ngādzó. 8Ekóán məyɔŋ bíkúl yávūd wa elunga á nyɔ́l, ó dúgān dzɔ́ tɔbɔ á yób. 9Ǹtondôbə énye a nə́ ńtsīgi ǹtól məyɔŋ. Ǎ Ńtondôbə, tsígí ma ǹtól á sósōō woe. 10Ó tsig ǹnyie á mə̄tóm bə̂ bə́ bod, yə́mə́ sósōō mod á kpim! Wa yǎ wābig miǹnə́m ai abum sí, ǎ Zāmbá sósōō. 11Ében yábudi ma é nə babi ai Zambá, ǹkode míńnə́m yā mí nə́ tə́tə̄lə́. 12Zambá, ǹtsîg ǹtól sósōō, a yɔ̂bɔ amǒs ósə. 13Ngə́ á ndzí kig dúgan ai mvús, a dzəb okəŋ bítá wóé a kɔlí elâ dzíé, a bələ́ dzɔ̄ babi. 14A koməzan bəmiǹsínā bə́ áwú, ńdɔ̄ fə a wɔ́bɔ məkɔ̌ŋ móé ńsu. 15Ényɔ́ a sóŋ ḿbə̂ dzam, á bəgə́ fə ewê bod, a byé édēn áfidí. 16Ényɔ́ ā fág ébē, a vundí fə̄ dzɔ́, émēn a yi ku ébé yā á ngāfág. 17Mətóm móé mâyi nyé ku á ńlō á yób, etíbílí dzíé yâyi nyé bīman á yób. 18Mayi kaŋ Ńtondôbə ású sósōō wōē. Ma bom mvɛ́d ású Zāmbá yǎ mīǹkúd étē.